Vermiste Anchen Muller (13) opgespoorAnchen Muller (Foto: Verskaf) Die vermiste 13-jarige Anchen Muller van Brackenfell in die Wes-Kaap is opgespoor. Sers. Noloyiso Rwexana, woordvoerder van die Wes-Kaapse polisie, het die nuus aan Maroela Media bevestig. ŉ Grootskaalse soektog na Muller is oor die naweek van stapel gestuur. “Sy is gisteraand omstreeks 22:35 in Bishop Lavis opgespoor. Sy is terug by haar familie,” het Rwexana. Volgens Rwexana is sy ongedeerd. Maroela Media het vroeër berig Muller is sedert Vrydagaand vermis nadat sy die naweek saam met haar vriende sou deurbring. Haar ma, Hanlie, het vertel dat sy haar dogter nié by die hek van die veiligheidskompleks waar hulle woon, weggesien het nie omdat sy ook ŉ tweejarige tweeling tuis versorg. Muller se selfoon was afgeskakel en haar simkaart was vermoedelik ook uit die selfoon gehaal omdat speurdienste nie oor die naweek daarin kon slaag om haar selfoon na te spoor nie. Hanlie het gesê die gesin het in die afgelope 48 uur nog nie ŉ oog toegemaak nie aangesien dit oor die naweek aan die lig gekom het dat Anchen glo op ŉ WhatsApp-groep aan vriende gesê het sy wil van die huis af wegloop. Hanlie was nie Woensdagoggend onmiddellik beskikbaar vir kommentaar nie. Meer inligting is nie in dié stadium bekend nie.